b'\n_START_ARTICLE_\nHeistingsas\n_START_SECTION_\nIstorija\n_START_PARAGRAPH_\nHeistingsas \xc5\xbeinomas nuo norman\xc5\xb3 \xc4\xafsiver\xc5\xbeimo \xc4\xaf Anglij\xc4\x85 laik\xc5\xb3, kaip vienas i\xc5\xa1 penki\xc5\xb3 viduram\xc5\xbeiais s\xc4\x85siauryje buvusi\xc5\xb3 uost\xc5\xb3. Ilgus am\xc5\xbeius Heistingsas buvo svarbus \xc5\xbevejybos uostas, nors dabar \xc5\xbevejyba yra smarkiai suma\xc5\xbe\xc4\x97jusi, ta\xc4\x8diau vis dar turi Anglijoje did\xc5\xbeiausi\xc4\x85 i\xc5\xa1traukiam\xc5\xb3 \xc4\xaf krant\xc4\x85 \xc5\xbevejybos laiv\xc5\xb3 laivyn\xc4\x85. Nuo 1760 met\xc5\xb3 miestas tapo mineralini\xc5\xb3 vanden\xc5\xb3 kurortu, o nutiesus gele\xc5\xbeinkel\xc4\xaf\xc2\xa0\xe2\x80\x93 paj\xc5\xabrio kurortu.\n_START_SECTION_\nAnkstyvoji istorija\n_START_PARAGRAPH_\nPirm\xc4\x85 kart\xc4\x85 miestas pamin\xc4\x97tas VIII a. pabaigoje kaip Heistingas. Miesto pavadinimas siejamas su senos angl\xc5\xb3 genties vardu Haestingas, rei\xc5\xa1kian\xc4\x8diu \xe2\x80\x9eHaesto \xc5\xbemon\xc4\x97s\xe2\x80\x9c. Apie tai, kad dar prie\xc5\xa1istoriniais laikais miesto vietoje b\xc5\xabta gyvenviet\xc4\x97s, liudija rastos str\xc4\x97l\xc4\x97s su titnaginiais antgaliais ir bronzos am\xc5\xbeiaus ginklai. Manoma, kad kai rom\xc4\x97nai 55 ir 54\xc2\xa0m. pr. m. e. \xc4\xafsiver\xc5\xbe\xc4\x97 \xc4\xaf pietin\xc4\x99 Anglij\xc4\x85, \xc4\x8dia jau buvo \xc4\xafkurtas uostas. Tuo metu rom\xc4\x97nai prad\xc4\x97jo i\xc5\xa1gauti gele\xc5\xbe\xc4\xaf i\xc5\xa1 gele\xc5\xbeies r\xc5\xabdos \xc5\xa1alia miesto esan\xc4\x8diame Veldeno uolyne ir uostas jiems buvo reikalingas. Rom\xc4\x97nams palikus miest\xc4\x85, jis \xc4\x97m\xc4\x97 merd\xc4\x97ti. Uostas buvo apleistas: Ryt\xc5\xb3 Sasekso pakrant\xc4\x97 visada kent\xc4\x97jo nuo gr\xc4\x97sming\xc5\xb3 audr\xc5\xb3, kurios ard\xc4\x97 pakrant\xc4\x99, tad ilgainiui uostas atsid\xc5\xabr\xc4\x97 po vandeniu.\n_START_SECTION_\nHaestino karalyst\xc4\x97\n_START_PARAGRAPH_\nNuo VI a. iki 771\xc2\xa0m. Heistingso teritorija priklaus\xc4\x97 Haestingo gen\xc4\x8diai, kuri laik\xc4\x97 save nepriklausoma karalyste nuo aplinkini\xc5\xb3 Ryt\xc5\xb3 Sasekso ir Kento karalys\xc4\x8di\xc5\xb3 ir band\xc4\x97 i\xc5\xa1laikyti savo kult\xc5\xabrin\xc4\xaf identitet\xc4\x85 iki XI a. Ta\xc4\x8diau 771\xc2\xa0m. Mersijos karalius Ofa \xc4\xafsiver\xc5\xbe\xc4\x97 \xc4\xaf Pietin\xc4\x99 Anglij\xc4\x85 ir netoli Heistingso sumu\xc5\xa1\xc4\x97 Haestingo genties kariuomen\xc4\x99, taip u\xc5\xbebaigdamas Haestingo karalyst\xc4\x97s egzistavim\xc4\x85.\n_START_SECTION_\nViduram\xc5\xbei\xc5\xb3 Heistingsas\n_START_PARAGRAPH_\nNorman\xc5\xb3 u\xc5\xbekariavim\xc5\xb3 prad\xc5\xbeioje 1066 spalio 14 d. \xc4\xafvyko Heistingso m\xc5\xab\xc5\xa1is, kuris svarbus Anglijos istorijoje. Nors Normanai i\xc5\xa1silaipino pakrant\xc4\x97je tarp Heistingso ir Istborno ir m\xc5\xab\xc5\xa1is vyko u\xc5\xbe 13\xc2\xa0km, manoma, kad norman\xc5\xb3 stovyklaviet\xc4\x97 buvo miesto pakra\xc5\xa1tyje, kur buvo pakankamai vietos. M\xc5\xab\xc5\xa1yje Vilhelmas I U\xc5\xbekariautojas nugal\xc4\x97jo paskutin\xc4\xaf saks\xc5\xb3 karali\xc5\xb3 Harold\xc4\x85 II ir v\xc4\x97liau pats kar\xc5\xabnavosi Anglijos karaliumi.\n_START_SECTION_\nPilis\n_START_PARAGRAPH_\nVilhelmas I liep\xc4\x97 1067\xc2\xa0m. pastatyti m\xc5\xabrin\xc4\x99 Heistingso pil\xc4\xaf, kaip manoma, panaudojant buvusios saks\xc5\xb3 pilies \xc4\xaftvirtinimus._NEWLINE_V\xc4\x97liau karalius Jonas Be\xc5\xbeemis 1216\xc2\xa0m. liep\xc4\x97 j\xc4\x85 dalinai nugriauti, kadangi j\xc4\x85 valdantys kunigaik\xc5\xa1\xc4\x8diai jo nepalaik\xc4\x97. 1287\xc2\xa0m. prastas oras suk\xc4\x97l\xc4\x97 did\xc5\xbeiausius potvynius ir tikriausiai sunaikino did\xc5\xbei\xc4\x85j\xc4\x85 dal\xc4\xaf senamies\xc4\x8dio. Tai buvo de\xc5\xa1imtme\xc4\x8dius vykusi\xc5\xb3 audr\xc5\xb3 kulminacija: nuo 1236\xc2\xa0m. ir ypatingai dideli\xc5\xb3 audr\xc5\xb3 1250 ir 1252\xc2\xa0m., kuri\xc5\xb3 met\xc5\xb3 Heistingsas buvo smarkiai nuniokotas. Kai pasikeit\xc4\x97 kranto linija, dalis pilies nugriuvo. 1308\xc2\xa0m. Eduardas II dalinai atstat\xc4\x97 pil\xc4\xaf. 1331\xc2\xa0m. Eduardas III d\xc4\x97l to, kad pilis prarado karin\xc4\x99 reik\xc5\xa1m\xc4\x99 ir reikalavo daug l\xc4\x97\xc5\xa1\xc5\xb3 atstatymui, leido joje apsigyventi vienuoliams, kurie ten i\xc5\xa1buvo iki 1546\xc2\xa0m. 1339\xc2\xa0 ir 1377\xc2\xa0m. miest\xc4\x85 sudegino pranc\xc5\xabzai.\n_START_SECTION_\nUostas\n_START_PARAGRAPH_\nMiesto gyvenimas visada buvo susij\xc4\x99s su j\xc5\xabra ir uostu. Heistingso uostui tr\xc5\xabko nat\xc5\xabralaus molo, kuris apsaugot\xc5\xb3 laivus nuo atviros j\xc5\xabros bang\xc5\xb3. Keletas bandym\xc5\xb3 pastatyti dirbtin\xc4\x99 u\xc5\xbekard\xc4\x85 baig\xc4\x97si nes\xc4\x97kme, \xc4\xafsiaudrinusi j\xc5\xabra sunaikindavo \xc5\xbemoni\xc5\xb3 statinius._NEWLINE_1595\xc2\xa0m. buvo bandoma pastatyti mol\xc4\x85 i\xc5\xa1 dideli\xc5\xb3 akmen\xc5\xb3, bet 1596 m pabaigoje audros j\xc4\xaf nuplov\xc4\x97, dar buvo bandoma pastatyti medin\xc4\x99 u\xc5\xbetvar\xc4\x85, bet 1597\xc2\xa0m. lapkrit\xc4\xaf audra ir j\xc4\x85 sugriov\xc4\x97._NEWLINE_1611 ir 1621\xc2\xa0m. buvo bandoma j\xc4\x85 pataisyti, bet darbai sustojo, nes pritr\xc5\xabko l\xc4\x97\xc5\xa1\xc5\xb3. 1656\xc2\xa0m. audra uosto mol\xc4\x85 galutinai sugriov\xc4\x97 ir jo nebuvo bandoma atstatyti iki 1896\xc2\xa0m._NEWLINE_Paskutinis bandymas pastatyti did\xc5\xbeiul\xc4\xaf, \xc4\xaf j\xc5\xabr\xc4\x85 i\xc5\xa1siki\xc5\xa1us\xc4\xaf mol\xc4\x85 1897\xc2\xa0m. irgi nepavyko\xc2\xa0\xe2\x80\x93 \xc5\xa1\xc4\xaf kart\xc4\x85 tod\xc4\x97l, kad jam pabaigti pristigo pinig\xc5\xb3. O Antrojo pasaulinio karo metu ji buvo dalinai susprogdinta, tam, kad ja negal\xc4\x97t\xc5\xb3 pasinaudoti nacistin\xc4\x97 Vokietija, jei bandyt\xc5\xb3 \xc4\xafsiver\xc5\xbeti \xc4\xaf Anglij\xc4\x85._NEWLINE_Nuo pakrant\xc4\x97s kalv\xc5\xb3 dar ir \xc5\xa1iandien galima matyti t\xc4\x85 nebaigt\xc4\x85 statin\xc4\xaf, primenant\xc4\xaf \xc4\xaf j\xc5\xabr\xc4\x85 i\xc5\xa1tiest\xc4\x85 rank\xc4\x85. \xc5\xbdvejybiniai laivai iki \xc5\xa1iol laikomi i\xc5\xa1traukti \xc4\xaf krant\xc4\x85.\n_START_SECTION_\nMiestas\n_START_PARAGRAPH_\nHeistingso miestas minimas 1086\xc2\xa0m. sura\xc5\xa1ymuose, kur jam priskirta ir aplink esanti teritorija Ryt\xc5\xb3 Sasekso grafyst\xc4\x97je. Miest\xc4\x85 vald\xc4\x97 valdytojas. V\xc4\x97liau, pagal El\xc5\xbebietos I 1589\xc2\xa0m. nurodym\xc4\x85, valdytojas buvo pakeistas meru._NEWLINE_1618\xc2\xa0m. mieste \xc4\xafvyko didelis gaisras, po kurio buvo u\xc5\xbedrausta dengti namus \xc5\xa1iaudiniais stogais. Miestas buvo nedidelis, uostas merd\xc4\x97jo._NEWLINE_Kaip ir kiti pakrant\xc4\x97s miestai Heistingsas \xc5\xbeenkliai i\xc5\xa1augo, kai buvo sujungtas gele\xc5\xbeinkeliu su kitais miestais ir kai Viktorijos laikais paplito mada atostogauti paj\xc5\xabryje. Gyventoj\xc5\xb3 skai\xc4\x8dius prad\xc4\x97jo augti: 1801\xc2\xa0m. Heistingse gyveno apie 3175 gyventojai, o 1831\xc2\xa0m. jau vir\xc5\xa1ijo de\xc5\xa1imt t\xc5\xabkstan\xc4\x8di\xc5\xb3. Gyventoj\xc5\xb3 ir toliau daug\xc4\x97jo: 1891\xc2\xa0m. jau buvo beveik 60 000, o 2011\xc2\xa0m. sura\xc5\xa1ymo duomenimis\xc2\xa0\xe2\x80\x93 90 300 gyventoj\xc5\xb3._NEWLINE_Senamiestis yra i\xc5\xa1sid\xc4\x97st\xc4\x99s sl\xc4\x97nyje tarp Vakarin\xc4\x97s kalvos, ant kurios stovi pilies griuv\xc4\x97siai ir Rytin\xc4\x97s kalvos. Nuo karalien\xc4\x97s Viktorijos laik\xc5\xb3 miestas pl\xc4\x97t\xc4\x97si \xc4\xaf vakarus ir \xc5\xa1iaur\xc4\x99. 1875\xc2\xa0m., prie Heistingso buvo prijungta St. Leonards-on-Sea gyvenviet\xc4\x97 ._NEWLINE_Senamiestyje yra daug siaur\xc5\xb3 gatveli\xc5\xb3. Senamies\xc4\x8dio architekt\xc5\xabra apima laikotarp\xc4\xaf tarp viduram\xc5\xbei\xc5\xb3 ir Viktorijos laik\xc5\xb3. Vienas i\xc5\xa1 seniausi\xc5\xb3 pastat\xc5\xb3\xc2\xa0\xe2\x80\x93 teismo pastatas. Prie sen\xc5\xb3j\xc5\xb3 pastat\xc5\xb3 priskiriamas Senamies\xc4\x8dio merijos pastatas, kuriame dabar \xc4\xafsik\xc5\xabr\xc4\x99s muziejus.\n_START_SECTION_\nEkonomika\n_START_PARAGRAPH_\nIki turizmo i\xc5\xa1vystymo mieste \xc5\xbevejyba buvo svarbiausia veikla Heistingse. \xc4\xae krant\xc4\x85 i\xc5\xa1traukiam\xc5\xb3 nedideli\xc5\xb3 \xc5\xbevejybos laiv\xc5\xb3 laivynas Stade prieplaukoje lieka did\xc5\xbeiausiu Anglijoje. \xc5\xa0is laivynas \xc5\xa1alia Heistingso uol\xc5\xb3 laikomas ma\xc5\xbeiausiai 400, o gal ir 600 met\xc5\xb3 senumo. Tai susij\xc4\x99 su \xc5\xa1alia esan\xc4\x8dia \xc5\xbeuvimi turtinga Rye \xc4\xaflanka._NEWLINE_Aplink miest\xc4\x85, jo pakra\xc5\xa1\xc4\x8diuose, i\xc5\xa1sid\xc4\x97st\xc4\x99: in\xc5\xbeinerin\xc4\x97s, automobili\xc5\xb3 remonto, statybos ir ma\xc5\xbemenin\xc4\x97s prekybos \xc4\xafmon\xc4\x97s. Ta\xc4\x8diau daugelis \xc5\xbemoni\xc5\xb3 dirba sveikatos, aptarnavimo, ma\xc5\xbemenin\xc4\x97s prekybos ir \xc5\xa1vietimo srityse. \xc4\xaemon\xc4\x97s nedidel\xc4\x97s: 85\xc2\xa0% \xc4\xafmoni\xc5\xb3 \xc4\xafdarbina ne daugiau, kaip po 10 darbuotoj\xc5\xb3. Nedarbo lygis neauk\xc5\xa1tas.\n_START_SECTION_\n\xc5\xa0vent\xc4\x97s\n_START_PARAGRAPH_\nHeistingse vyksta daug kasmetini\xc5\xb3 festivali\xc5\xb3 ir karnaval\xc5\xb3, kuri\xc5\xb3 did\xc5\xbeiausi yra Gegu\xc5\xbe\xc4\x97s diena, Banko \xc5\xa1vent\xc4\x97, kasmetinis Senamies\xc4\x8dio Savait\xc4\x97s festivalis, vykstantis rugpj\xc5\xab\xc4\x8dio pirm\xc4\x85j\xc4\x85 savait\xc4\x99, Rugs\xc4\x97jo m\xc4\x97n. men\xc5\xb3 festivalis\xe2\x80\x9a Pakrant\xc4\x97s srov\xc4\x97s ir J\xc5\xabros g\xc4\x97rybi\xc5\xb3 bei vyno festivalis. Kiekvien\xc4\x85 spalio m\xc4\x97n. 14 d. vyksta Hastingso lau\xc5\xbe\xc5\xb3 draugijos procesija su deglais ir po to lau\xc5\xbeo deginimas paj\xc5\xabryje, taip paminint 1555\xe2\x80\x931557\xc2\xa0m. Luise Marijos Tudor valdymo metu sudegintus ant lau\xc5\xbeo 17-ka protestant\xc5\xb3 kankini\xc5\xb3.\n_START_SECTION_\nTeatrai ir kinas\n_START_PARAGRAPH_\nMieste yra du teatrai: Baltosios uolos teatras ir \xe2\x80\x9eStable\xe2\x80\x9c teatras. Baltosios uolos teatras yra skirtas gastroliuojan\xc4\x8di\xc5\xb3 meno kolektyv\xc5\xb3 pasirodymui, pantonimam, komedijoms, \xc5\xa1okiams ir muzikai. \xe2\x80\x9eStable\xe2\x80\x9c statomi daugiausia vietiniai k\xc5\xabriniai, be to, \xc4\x8dia veikia men\xc5\xb3 parod\xc5\xb3 centras. \xe2\x80\x9ePhoenix\xe2\x80\x9c men\xc5\xb3 centre, esan\xc4\x8diame prie Viljamo Parkerio sporto kolegijos, taip pat statomos vietin\xc4\x97s pjes\xc4\x97s ir pristatomos mokyklose. Mieste yra du kino teatrai: prie\xc5\xa1ais merij\xc4\x85 yra nedidelis Odeono kinoteatras, o senamiestyje\xc2\xa0\xe2\x80\x93 \xe2\x80\x9eElectric Palace\xe2\x80\x9c kinoteatras.\n_START_SECTION_\nMuziejai\n_START_PARAGRAPH_\nHeistingse yra keturi muziejai:_NEWLINE_Mieste yra visa eil\xc4\x97 muziej\xc5\xb3\xcb\x90 Heistingso muziejus ir meno galerija, senamies\xc4\x8dio muziejus, Heistingso \xc5\xbevejo muziejus, sudu\xc5\xbeusi\xc5\xb3 laiv\xc5\xb3 muziejus._NEWLINE_Heistingso muziejus ir meno galerija daugiausia rengia su miesto istorija susijusias parodas, kaip ra\xc5\xa1ytojo ir gamtosaugininko Gr\xc4\x97jaus Aulo (Grey Owl), gimusio Heistingse, bet 17-kos met\xc5\xb3 i\xc5\xa1vykusio \xc4\xaf Kanad\xc4\x85darbus, \xc5\xa1kot\xc5\xb3 in\xc5\xbeinieriaus ir i\xc5\xa1rad\xc4\x97jo D\xc5\xbeono Lougy Berdo (John Logie Baird) (elektromechanin\xc4\x97s televizijos k\xc5\xabr\xc4\x97jo), kuris 1922\xe2\x80\x931924\xc2\xa0m. gyveno Heistingse ir \xc4\x8dia sukonstravo pirm\xc4\x85j\xc4\x85 televizijos transliavimo \xc4\xafrang\xc4\x85._NEWLINE_Senojo miesto merijos muziejus eksponuoja senamies\xc4\x8dio istorij\xc4\x85._NEWLINE_\xc5\xbdvejo muziejus, esantis buvusioje \xc5\xbevej\xc5\xb3 ba\xc5\xbeny\xc4\x8dioje, yra skirtas Heistingso \xc5\xbevejybos ir laivybos istorijai._NEWLINE_Sudu\xc5\xbeusi\xc5\xb3 laiv\xc5\xb3 muziejus eksponuoja laiv\xc5\xb3, sudu\xc5\xbeusi\xc5\xb3 \xc5\xa1alia Heistingso, liekanas._NEWLINE_Miesto senamiestyje 2012\xc2\xa0m. buvo pastatyta D\xc5\xbeervudo galerija, kurioje rodomi brit\xc5\xb3 dailinink\xc5\xb3 darbai, taip pat rengiamos ir dail\xc4\x97s parodos.\n_START_SECTION_\nParkai\n_START_PARAGRAPH_\nMieste yra daug park\xc5\xb3, vienas i\xc5\xa1 populiariausi\xc5\xb3 yra 1882\xc2\xa0m. Velso princo ir princes\xc4\x97s \xc4\xafkurtas Aleksandro parkas.\n_START_SECTION_\n\xc5\xa0vietimas\n_START_PARAGRAPH_\nMieste yra keturios vidurin\xc4\x97s mokyklos ir \xe2\x80\x9eSasekso kranto kolegija\xe2\x80\x9c, kuri ruo\xc5\xa1ia: meno, verslo, statybos, sveikatos, aptarnavimo, mokymo vidurin\xc4\x97s grandies specialistus.  bei Viljamo Parkerio sporto kolegija._NEWLINE_Mieste yra Braitono universiteto padalinys - Universitetinis centras, \xc4\xafkurtas 2003\xc2\xa0m. Nuo to laiko jis i\xc5\xa1augo\xcb\x90 2011\xc2\xa0m. pagal 33 programas studijavo 700 student\xc5\xb3, ta\xc4\x8diau 2016 m. pabaigoje buvo priimtas sprendimas, kad Braitono universitetas palieka Heistings\xc4\x85, o auk\xc5\xa1t\xc4\x85j\xc4\xaf moksl\xc4\x85 toliau teiks Sasekso kolegija, \xc4\xafkurdama nauj\xc4\x85 universitetin\xc4\xaf centr\xc4\x85.\n_START_SECTION_\nSportas\n_START_PARAGRAPH_\nNuo 1981\xc2\xa0m. kiekvienais metais vyksta Heistingso pus\xc4\x97s maratono var\xc5\xbeybos, \xc4\xaf kurias atvyksta b\xc4\x97gikai i\xc5\xa1 visos \xc5\xa1alies._NEWLINE_\xe2\x80\x9eHastings United\xe2\x80\x9c futbolo klubas, \xc4\xafkurtas 1894\xc2\xa0m., \xc5\xbeaid\xc5\xbeia regionin\xc4\x97je, pusiaum\xc4\x97g\xc4\x97j\xc5\xb3, Istmiano lygos Premjer divizione. Mieste yra dar keletas futbolo klub\xc5\xb3 \xc5\xbeaid\xc5\xbeian\xc4\x8di\xc5\xb3 Ryt\xc5\xb3 Sasekso lygoje._NEWLINE_Mieste taip pat yra kriketo klub\xc5\xb3, i\xc5\xa1 kuri\xc5\xb3 did\xc5\xbeiausias \xe2\x80\x9eHastings Prior\xe2\x80\x9c. Viljamo Parkerio sporto kolegijos baz\xc4\x97se glaud\xc5\xbeiasi Heistingso ir Bekshilis Bekshilio regbio klubai, Heistingso lengvosios atletikos klubas._NEWLINE_Nuo 1920\xc2\xa0m. Heistingse vyksta Heistingso tarptautiniai Naujametiniai \xc5\xa1achmat\xc5\xb3 turnyrai, kurie prasideda prie\xc5\xa1 Naujuosius metus ir baigiasi jau po j\xc5\xb3. Apie tai, kad jie pla\xc4\x8diai \xc5\xbeinomi \xc5\xa1achmat\xc5\xb3 pasaulyje, liudija tai, kad visi iki Gari Kasparovo, i\xc5\xa1skyrus Robert\xc4\x85 Fi\xc5\xa1er\xc4\xaf, pasaulio \xc4\x8dempionai \xc5\xbeaid\xc4\x97 Heistingso turnyre: Emanuelis Laskeris (1895\xc2\xa0m.), Chos\xc4\x97 Raulis Kapablanka (1919, 1929/30, 1930/1 ir 1934/5\xc2\xa0m.), Aleksandras Aliochinas(1922, 1925/6, 1933/4 ir 1936/7\xc2\xa0m.), Maksas Euv\xc4\x97 (1923/4, 1930/1, 1931/2, 1934/5, 1945/6 ir 1949/50\xc2\xa0m.), Michailas Botvinikas (1934/35, 1961/2 ir 1966/7\xc2\xa0m.), Michailas Talis (1963/4\xc2\xa0m.), Tigranas Petrosianas (1977/8\xc2\xa0m.), Borisas Spaskis(1965/6\xc2\xa0m.), ir Anatolijus Karpovas (1971/2\xc2\xa0m.).'